Diari Oficial de la Generalitat Valenciana


Sumari del DOGV 9447, del 11-10-2022 (2022/8975)

RESOLUCIÓ de 27 de setembre de 2022, de la Direcció General d'Innovació Educativa i Ordenació, per la qual es convoquen les proves del curs acadèmic 2022-2023 i es dicten les instruccions que regulen el procediment administratiu per a la inscripció i gestió de la prova perquè les persones majors de díhuit anys puguen obtindre directament el títol de graduat o graduada en Educació Secundària Obligatòria a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9447

Data del DOGV
:   11-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8975


Data del document
:   27-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 27 de setembre de 2022, de la Direcció General d'Innovació Educativa i Ordenació, per la qual es convoquen les proves del curs acadèmic 2022-2023 i es dicten les instruccions que regulen el procediment administratiu per a la inscripció i gestió de la prova perquè les persones majors de díhuit anys puguen obtindre directament el títol de graduat o graduada en Educació Secundària Obligatòria a la Comunitat Valenciana. [2022/8975]  
  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, en l'article 66.1 estableix que l'educació de persones adultes té la finalitat d'oferir a totes les persones majors de díhuit anys la possibilitat d'adquirir, actualitzar, completar o ampliar els seus coneixements i aptituds per al seu desenvolupament personal i professional. Per la seua banda, l'article 68.2 determina que correspon a les administracions educatives organitzar periòdicament proves perquè les persones majors de díhuit anys puguen obtindre directament el títol de graduat o graduada en Educació Secundària Obligatòria. A més, es prescriu que les administracions educatives vetlen perquè s'adopten les mesures d'accessibilitat universal de les persones amb discapacitat que es presenten a aquestes proves.  
  
El Reial decret 217/2022, de 29 de març, pel qual s'estableixen l'ordenació i els ensenyaments mínims de l'Educació Secundària Obligatòria, determina, en la disposició addicional tercera, l'especificitat de l'educació de persones adultes amb la necessitat consegüent de proporcionar a aquest col·lectiu de persones una oferta formativa adaptada i una estructura curricular per àmbits de coneixement pròpia, així com la referència a l'organització d'aquestes proves per part de les administracions educatives.  
La Llei 1/1995, de 20 de gener, de la Generalitat Valenciana, de Formació de les Persones Adultes, en l'article 5 indica que les actuacions en les diferents àrees de la formació de les persones es desenvoluparan mitjançant programes específics, que podran realitzar-se en diferents modalitats d'ensenyament presencial i a distància, formal i informal, institucional i comunitària, d'acord amb les característiques dels programes d'àmbit territorial, de les necessitats i de les opcions dels participants.  
Per consegüent, el Decret 220/1999, de 23 de novembre, del Govern Valencià, en l'annex I estableix el currículum específic de la formació bàsica de les persones adultes fins a l'obtenció del títol de graduat o graduada en Educació Secundària Obligatòria a la Comunitat Valenciana.  
  
El Decret 107/2022, de 5 d'agost, del Consell, pel qual s'estableixen l'ordenació i el currículum d'Educació Secundària Obligatòria, en el punt 4.a) de la disposició addicional sisena, indica que la Conselleria d'Educació, Cultura i Esport, en l'àmbit de les seues competències, organitza periòdicament aquestes proves en què es comprova l'assoliment de les competències bàsiques i els objectius d'etapa.  
Finalment, continuen vigents el Decret 83/2000, de 30 de maig, del Consell, i l'Ordre 20/2017, de 29 maig, de la Conselleria d'Educació, Investigació, Cultura i Esport, on es dicten normes per a la regulació i l'organització de la prova perquè les persones majors de díhuit anys puguen obtindre directament el títol de graduat o graduada en Educació Secundària Obligatòria a la Comunitat Valenciana.  
  
Per tot això que s'ha exposat, en virtut del que estableix la disposició final primera de l'Ordre 20/2017, de 29 maig, i en virtut de les atribucions que em confereix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer. Convocatòries  
Durant el curs acadèmic 2022-2023 hi haurà dues convocatòries de la prova perquè les persones majors de díhuit anys puguen obtindre directament el títol de graduat o graduada en Educació Secundària Obligatòria, la primera de les quals se celebrarà el dia 27 de gener de 2023, i la segona, el dia 26 de maig de 2023.  
  
Segon. Requisits de participació  
Poden inscriure's per a la realització de la prova per a l'obtenció del títol de graduat o graduada en Educació Secundària Obligatòria aquelles persones que complisquen, com a mínim, díhuit anys durant l'any 2023.  
  
  
Tercer. Procediment de presentació de la sol·licitud d'inscripció  
1. La inscripció de la prova contempla dues parts en el procediment, totes dues preceptives, ineludibles i successives: una primera, electrònica, mitjançant la qual es realitza la sol·licitud d'inscripció, i una segona, per a la presentació d'aquesta sol·licitud:  
1.1. Primer pas: part electrònica a través de la plataforma habilitada.  
  
La persona participant ha d'emplenar la sol·licitud d'inscripció i, si escau, la sol·licitud d'exempció del mòdul de Valencià mitjançant un únic model de sol·licitud, disponible en la pàgina web següent: http://www.gva.es/va/inicio/procedimientos'id\_proc=1638.  
A fi que les persones interessades que no disposen de la connexió necessària puguen realitzar aquesta inscripció, els centres públics de Formació de Persones Adultes de titularitat de la Generalitat Valenciana han de facilitar, en el seu calendari i horari general de funcionament, un espai proveit d'ordinador amb connexió a internet.  
  
1.2. Segon pas: lliurament davant de l'Administració.  
Una vegada registrada la inscripció telemàtica de la prova, la sol·licitud generada ha de ser impresa i lliurada de forma presencial, telemàtica o per Correus, dirigida a les direccions territorials d'Educació, Investigació, Cultura i Esport o qualsevol dels òrgans de les administracions públiques previstos per la legislació vigent, d'acord amb l'article 2 de l'Ordre 20/2017, de 29 maig.  
A continuació s'especifiquen les diferents formes de lliurament:  
1.2.1. La sol·licitud impresa en paper s'ha de presentar en la direcció territorial corresponent a la província en la qual es desitge realitzar la prova, o bé a través de qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques. Aquesta sol·licitud s'entregarà juntament amb la documentació acreditativa que s'indica en el resolc cinqué d'aquesta resolució, segons el cas.  
1.2.2. En el cas que la persona aspirant dispose de signatura digital i que, a més, no haja d'aportar cap altra documentació relativa a la convalidació de mòduls formatius, l'exempció del mòdul de valencià i/o la documentació de les persones participants amb discapacitat o diversitat funcional, que s'especifica en l'apartat 1.4 d'aquesta resolució, podran entregar-la de manera telemàtica, juntament amb la fotocòpia d'algun dels documents acreditatius de la seua identitat que s'indiquen en el resolc cinqué de la present resolució. El procediment telemàtic es farà a través del tràmit Z, que es pot trobar en la pàgina web següent: https://www.gva.es/va/inicio/procedimientos'id\_proc=18622&version=amp  
1.2.3. En cas que la sol·licitud impresa en paper es presente en una oficina de Correus, cal fer-ho en un sobre obert, perquè puguen datar i segellar la instància abans de ser certificada. Si no es procedeix d'aquesta manera, la instància es considera presentada en la data d'entrada en el registre al qual vaja adreçada. Aquesta sol·licitud s'entregarà juntament amb la documentació acreditativa que s'indica en el resolc cinqué, segons el cas.  
2. Les sol·licituds han d'estar signades per les persones interessades, que es responsabilitzen d'aquesta manera de complir els requisits establits per a participar en la convocatòria, del fet que les dades contingudes en la sol·licitud són certes i que són conscients que la seua falsedat pot donar lloc a la pèrdua del dret a la realització de la prova o a l'anul·lació del resultat que s'hi obtinga.  
3. El procediment d'inscripció estarà finalitzat una vegada realitzats els dos tràmits d'aquest procediment, l'emplenament telemàtic i el lliurament, dins del termini i en la forma corresponent.  
  
  
Quart. Termini de presentació de les sol·licituds d'inscripció  
Els terminis d'inscripció són els següents:  
- Primera convocatòria: des del dia 24 d'octubre de 2022 fins al dia 7 de novembre de 2022, tots dos inclosos.  
- Segona convocatòria: des del dia 9 de març de 2023 fins al dia 23 de març de 2023, tots dos inclosos.  
  
Cinqué. Documentació acreditativa de les persones participants per a la inscripció i la realització de la prova  
1. Per a la inscripció a les proves:  
1.1. L'annex I correspon a la sol·licitud d'inscripció que la persona aspirant ha d'emplenar segons el que estableix el resolc tercer d'aquesta mateixa resolució. Incorpora en un mateix document les caselles habilitades per a les persones amb discapacitat o diversitat funcional, per als casos reconeguts en l'article 9 de l'Ordre 20/2017, de 29 de maig, i en el punt 4 de la disposició addicional sisena del Decret 107/2022, de 5 d'agost; així com per a la sol·licitud de convalidacions de mòduls de la prova i d'exempció del mòdul de Valencià, especificats en els articles 7 i 8 respectivament, de l'Ordre 20/2017, de 29 de maig.  
  
1.2. Les persones adultes participants han d'acreditar la seua identitat amb la presentació de la fotocòpia d'algun dels documents següents en vigor: document nacional d'identitat (DNI), targeta d'identitat d'estranger o NIE, passaport, visat d'estudis o document oficial que acredite fefaentment la identitat i l'edat de la persona.  
  
1.3. En els casos que les persones participants sol·liciten la convalidació d'un o més mòduls de la prova, d'acord amb el que es preveu en l'article 7 i l'annex únic de l'Ordre 20/2017, de 29 maig, aquestes han de marcar-ho en la casella corresponent de la sol·licitud d'inscripció telemàtica i han d'aportar una còpia compulsada d'un dels documents acreditatius següents:  
- Llibre d'escolaritat.  
- Historial acadèmic.  
- Certificat de qualificacions emés pel centre en què la persona participant va cursar estudis en anys anteriors o va realitzar aquesta prova en convocatòries precedents.  
A l'hora de fer efectives aquestes convalidacions en la prova per a majors de díhuit anys, cal tindre en compte aquestes circumstàncies:  
  
1.3.1 Convalidació de mòduls formatius.  
En el cas que la persona sol·licitant aporte documentació acreditativa d'àmbits o mòduls formatius superats, fins a la data de finalització del termini d'inscripció de cada convocatòria, el tribunal ha d'aplicar la correspondència d'equivalències, segons el que determina l'annex únic de l'Ordre 20/2017, de 29 de maig.  
1.3.2 Convalidació en els casos de documentació aportada d'altres comunitats autònomes de l'Estat espanyol.  
En cas que la persona sol·licitant aporte documentació acadèmica acreditativa de camps de coneixement o àmbits d'experiència o de mòduls formatius aprovats, bé mitjançant estudis cursats en centres de Formació de Persones Adultes, bé a través de la superació d'àmbits o mòduls formatius en la prova per a majors de díhuit anys, realitzats en ambdós casos en altres comunitats autònomes de l'Estat espanyol i superats fins a la data de finalització del termini d'inscripció de cada convocatòria, el tribunal ha de valorar i aplicar, si escau, la correspondència d'equivalències que s'indica en l'annex únic de l'Ordre 20/2017, de 29 de maig. En cas de dubte, aquest ha de remetre la sol·licitud d'equivalència a la direcció general competent en matèria d'ordenació acadèmica per al seu estudi i resolució.  
  
En el cas del reconeixement de convalidació d'un o més camps de coneixement o àmbits d'experiència pels mòduls formatius corresponents de la prova per a majors de díhuit anys, a l'hora de consignar la qualificació, el tribunal ha de consignar la mateixa qualificació per al mòdul o per a la totalitat de mòduls que s'integren dins dels tres àmbits d'experiència del currículum de la formació bàsica de les persones adultes.  
1.3.3 Exempció del mòdul de Valencià.  
a) Les persones participants que sol·liciten l'exempció del mòdul de Valencià en cada convocatòria, vàlida només per a un any acadèmic, han de demanar-la mitjançant l'emplenament de les dades del formulari de declaració responsable que s'inclou dins de la sol·licitud d'inscripció telemàtica a la prova, seguint les instruccions que figuren en l'article 8 de l'Ordre 20/2017, de 29 maig.  
b) La sol·licitud d'exempció del mòdul de Valencià de la prova per a majors de díhuit anys per a l'obtenció directa del títol de graduat o graduada en Educació Secundària Obligatòria es considera un tràmit independent de la sol·licitud d'exempció d'aquest mòdul que pogueren realitzar les persones adultes matriculades, en qualsevol modalitat d'ensenyament i per al curs acadèmic coincident amb les dues convocatòries anuals de la prova, en centres autoritzats per a la impartició dels ensenyaments de la formació bàsica de les persones adultes.  
  
c) En el cas que la persona sol·licitant haja cursat estudis en el sistema educatiu obligatori o haja realitzat la prova per a majors de díhuit anys d'Andorra, Catalunya i les Illes Balears, la qualificació positiva obtinguda en la matèria o mòdul corresponent a la llengua pròpia s'ha d'aplicar al mòdul de Valencià.  
d) En el cas de la resta de comunitats autònomes, en el moment d'inscripció a la prova la persona sol·licitant ha de procedir obligatòriament d'acord amb el que determina el punt a) d'aquest apartat.  
  
1.4. Persones participants amb discapacitat o diversitat funcional  
1.4.1 D'acord amb el Decret 107/2022, de 5 d'agost, s'ha de garantir que les proves compten amb les mesures d'accessibilitat universal i, a més, amb les adaptacions que requerisca tot l'alumnat amb necessitats educatives especials. En aquest sentit, les persones amb discapacitat o diversitat funcional que tinguen el reconeixement oficial de la situació de discapacitat i que sol·liciten una adaptació de les condicions de realització de la prova ho han d'indicar en el moment de realitzar la inscripció i han d'adjuntar a la sol·licitud d'inscripció un certificat acreditatiu del grau de discapacitat o certificat mèdic, expedit per l'administració competent, que precise el tipus d'adaptacions requerides per a la realització de la prova.  
  
1.4.2 A fi que l'Administració educativa preveja els recursos addicionals necessaris per al desenvolupament de la prova, la persona adulta amb necessitats específiques ha de marcar en aquesta sol·licitud la casella de suport corresponent i especificar-hi les mesures o recursos addicionals requerits.  
1.4.3 Aquestes persones han de fer arribar a la direcció territorial d'Educació corresponent, com a documentació adjunta a la sol·licitud d'inscripció, la següent documentació justificativa de les causes que en motiven la petició:  
a) Certificació vigent acreditativa d'un grau de discapacitat igual o superior al 33 % i dictamen tècnic facultatiu vigent, emesos per la direcció del centre de valoració i orientació de discapacitats i l'equip de valoració i orientació que corresponga, dependents de la conselleria competent en la matèria o l'òrgan equivalent d'altres administracions autonòmiques. En el cas que el certificat de discapacitat es trobe en tràmit, s'aportarà una còpia de la sol·licitud i dels informes mèdics corresponents presentats per a la valoració.  
  
b) Informes clínics o certificats mèdics, amb una antiguitat no superior a dos anys respecte a la data de presentació de de sol·licituds, emesos per professionals del sistema públic de salut que tracten habitualment la persona sol·licitant o d'entitats concertades o que tenen conveni amb la Seguretat Social o règims especials, amb indicació del diagnòstic i la data inicial d'aquest.  
1.4.4 Les direccions territorials d'Educació han de notificar els casos en què cal atendre cada circumstància particular a la direcció general competent en matèria d'ordenació acadèmica mitjançant la remissió d'una còpia de la documentació lliurada per cada persona participant a l'adreça electrònica fpa\_uwi@wkb.en. El Servei d'Ordenació Acadèmica de la Direcció General d'Innovació Educativa i Ordenació, com a òrgan gestor de la prova, amb la la col·laboració de la Direcció General d'Inclusió Educativa, avaluarà les sol·licituds per a determinar els recursos addicionals necessaris.  
2. Acreditació en el dia de realització de les proves:  
El dia de la realització de les proves les persones participants han d'acreditar la seua identitat amb la presentació d'algun dels documents originals següents en vigor: document nacional d'identitat (DNI), targeta d'identitat d'estranger o NIE, passaport, visat d'estudis o document oficial que acredite fefaentment la identitat i l'edat de la persona.  
  
Sisé. Publicació de les llistes de persones admeses i excloses  
1. Una vegada finalitzat el termini d'inscripció de la prova en cada convocatòria, les direccions territorials d'Educació han de fer públiques en el portal electrònic de la ciutadania habilitat a aquest efecte les llistes provisionals de les persones admeses i excloses, distribuïdes per demarcacions territorials, enumerades per ordre alfabètic, amb indicació del tribunal i lloc de realització de la prova assignats a cada participant i, en el cas de les persones excloses, amb explicitació del motiu d'exclusió.  
  
2. Les persones aspirants han de comprovar l'estat de la seua inscripció, per tal que aquelles que n'hagen resultat excloses, dins del termini de cinc dies naturals a partir de la seua publicació, puguen al·legar, esmenar i aportar, si escau, davant de la direcció territorial corresponent, la documentació justificativa perquè es prenga en consideració o no la seua reclamació de participació en la prova.  
3. Vençut aquest termini, cada direcció territorial ha de publicar per aquest mateix mitjà, amb una setmana mínima d'antelació a la data de realització de la prova, les llistes definitives de participació.  
4. La direcció general competent en matèria d'ordenació acadèmica, a través de la pàgina web de la secció de Formació de Persones Adultes, farà públiques les directrius generals de la prova.  
  
Seté. Publicació d'equivalències, convalidacions i exempcions  
1. Uns dies abans de la realització de la prova, cada tribunal ha de publicar en la plataforma informàtica les convalidacions concedides, així com des de la direcció general competent en matèria d'educació plurilingüe, publicaran les exempcions concedides. Les persones participants podran consultar personalment les seues convalidacions/exempcions a través de la pàgina web:  
https://appweb1.edu.gva.es/CiudadanosWeb/public/pruebaslibresbachiller.do'metodo=generarPantallaConsultaDni&tipo=PRLIBRESESONOTAS  
2. Segons el que disposa el punt 5 de l'article 7 de l'Ordre 20/2017, en el supòsit que les sol·licituds de convalidació no hagen sigut valorades correctament, la persona aspirant, durant els cinc dies naturals posteriors al de realització de la prova, pot reclamar al president o la presidenta del tribunal la revisió de la documentació acreditativa, aportada dins del termini i en la forma oportuna.  
  
  
Huité. Publicació dels resultats i procediment de revisió i reclamació  
  
1. Els tribunals constituïts en cada convocatòria han de fer públics, en l'espai d'informació del centre públic de Formació de Persones Adultes en què s'haja realitzat la prova o en les pàgines web dels centres respectius, els resultats de les qualificacions, prestant una cura especial al dret a la privacitat de les persones adultes participants d'acord amb la normativa vigent de protecció de dades de caràcter personal. Així mateix, les persones participants poden consultar personalment les seues qualificacions a través de la pàgina web següent:  
  
https://appweb1.edu.gva.es/CiudadanosWeb/public/pruebaslibresbachiller.do'metodo=generarPantallaConsultaDni&tipo=PRLIBRESESONOTAS  
2. Les persones participants tenen dret a revisar la correcció dels mòduls formatius de la prova d'acord amb el procediment i els terminis establits per cada tribunal, que en tot cas han de respectar les instruccions generals donades per la direcció general competent en matèria d'ordenació acadèmica, segons s'indica en l'article 13 de l'Ordre 20/2017, de 29 de maig.  
3. En cas que la persona interessada vulga presentar una reclamació, en els cinc dies hàbils posteriors a la realització de la prova, ha de presentar-la adreçada al president o presidenta del tribunal, degudament signada i justificada tenint en compte els criteris de correcció aplicats, sobre la qualificació obtinguda en un o més mòduls de la prova. Cal seguir el procediment establit en l'article 13 de l'Ordre 20/2017, de 29 de maig, d'acord amb el model que figura en l'annex I de l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Nové. Documentació administrativa per a la gestió de la prova  
1. Els annexos d'aquesta resolució fan referència a la documentació administrativa relativa a la inscripció en l'annex I i, a més, a l'avaluació, a la certificació de les qualificacions obtingudes per les persones adultes participants i a l'arreplega de dades estadístiques d'acord amb el que s'especifica a continuació:  
a) Els documents de certificació de l'obtenció del títol de graduat o graduada en Educació Secundària Obligatòria i d'acreditació de les qualificacions obtingudes en els diferents mòduls formatius de la prova són els que apareixen, respectivament, en els annexos II i III d'aquesta mateixa resolució. Pel que fa al primer document assenyalat amb anterioritat, només s'ha d'emplenar en els casos de les persones adultes participants que siguen proposades pel tribunal per al lliurament de l'esmentat títol.  
b) L'acta d'avaluació, d'acord amb l'annex IV d'aquesta resolució, que han d'emplenar els tribunals en el moment de l'avaluació de la prova, en què han de constar les qualificacions obtingudes per cada participant, o si és el cas, les convalidacions de mòduls a què la persona aspirant tinga dret; l'exempció del mòdul de Valencià que haja sigut prèviament reconeguda per a cada any acadèmic per la direcció general competent en matèria d'educació plurilingüe, i la proposta de lliurament del títol de graduat o graduada en Educació Secundària Obligatòria.  
  
c) Els resums estadístics amb els resultats globals de la prova a emplenar respectivament per cada tribunal i per les direccions territorials d'Educació, Cultura i Esport, segons els models que apareixen en els annexos V i VI d'aquesta resolució.  
2. Una vegada finalitzat el procés d'avaluació de les proves, els tribunals han de remetre, en el termini màxim d'un mes, a les direccions territorials respectives, i aquestes, al seu torn, a la direcció general competent en matèria d'ordenació acadèmica, la documentació que s'indica en els apartats 1 i 2 de l'article 16 de l'Ordre 20/2017, de 29 maig.  
  
  
Desé. Proposta d'expedició del títol de graduat o graduada en Educació Secundària Obligatòria  
1. L'equip de professorat que compon cada tribunal ha de traslladar una còpia de l'acta d'avaluació a la direcció del centre públic de Formació de Persones Adultes on s'haja realitzat la prova en cada convocatòria, o en el cas que aquesta haja tingut lloc en un centre distint, a la direcció del centre públic de Formació de Persones Adultes que cada direcció territorial determine. Aquesta còpia ha de quedar arxivada en la secretaria del centre corresponent.  
  
2. La direcció del centre públic de Formació de Persones Adultes, al seu torn, s'ha d'encarregar de tramitar la proposta d'expedició del títol de graduat o graduada en Educació Secundària Obligatòria d'acord amb el procediment establit en l'Ordre 85/2010, de 15 de novembre, de la Conselleria d'Educació, per la qual es regula el procediment per a l'expedició dels títols acadèmics i professionals, la gestió dels quals correspon a la Generalitat.  
  
De conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, aquest acte no posa fi a la via administrativa i pot ser objecte d'un recurs d'alçada davant de la Secretaria Autonòmica d'Educació i Formació Professional dins el termini d'un mes a comptar des de l'endemà de la seua publicació.  
  
València, 27 de setembre de 2022.- La directora general d'Innovació Educativa i Ordenació: Reis Gallego Perales.